Here is a page extracted from Wikipedia that may contain CSS, HTML, and a lot of unformatted text.

Title: يسري فودة
Content: يسري فودة (مواليد محافظة الغربية, 1 يناير 1964) هو إعلامي وكاتب سياسي مصري مقيم الايام دى فى المانيا وبيقدم برنامج السلطة الخامسة علي قناة DW-Arabic الألمانية.

بدياته 
فودة مواليد منشية جنزور فى مركز طنطا فى محافظة الغربيه سنة 1964. أخد درجة البكالريوس من كلية إعلام قسم صحافة فى جامعة القاهرة واتعين كمدرس مساعد فيها بعد تخرجه. سنة 1992 أخد درجة المجاستير فى الصحافة التلفزيونية من الجامعه الامريكيه فى القاهره. أخد كمان دبلومة فى الإنتاج التفزيوني من معهد التدريب التابع للتليفزيون الهولندي.

سنة 1993 فودة اخد منحة من المجلس الثقافي البريطاني عشان يدرس الدكتوارة فى جامعة جلاسجو واستراثكلايد فى اسكتلندا, بعدها اضطر لقطع المنحة لأنه جاله عرض الإنضمام لفريق مراسلة هيئة الإذاعة البريطانية BBC سنة 1994.

حياته المهنية 
فودة عمل كمراسل إخباري لهيئة الإذاعة البريطانية BBC من سنة 1994 ل 1996 وكان بيراسل من مناطق فيها حروب زي وقت حرب البوسنة, وكمان كان من المساهمين فى انشاء BBC-Arabic واشتغل كمذيع ومنتج فيها.

اشتغل بعدها فى وكالة الانباء الامريكية أسوشييتد برس وكان من المؤسسيين لقسم الشرق الأوسط.

سنة 1996 اشتغل فى قناة الجزيرة وقت انشاءها كمراسل فى اوروبا وشارك فى انشاء مكتب قناة الجزيرة فى لندن وبعدين بقي نائب المدير التنفيذي.

سنة 1998 انتج فى قناة الجزيرة برنامجه السياسي المشهور سري للغاية والبرنامج اخد الجايزة الفضية من مهرجان القاهرة للانتاج الاذاعي والتلفزيوني فى نفس السنة واخد جايزة الإبداع المتميز من الجامعة الامريكية فى القاهرة سنة 2000. استقال فودة من الجزيرة سنة 2009.

سنة 2010 فودة انضم لقناة ON TV اللي كانت مملوكة لرجل الاعمال المصري نجيب ساويرس وقدم برنامج اخر كلام.

سنة 2017 ابتدا فى تقديم برنامج السلطة الخامسة علي قناة DW-Arabic الألمانية.

كتبه 
 سلسلة كتب سـري للغاية - بتتكون من 7 أجزاء هما: "الزئبق الاحمر، الجمرة الخبيثة، العميل الهارب، الأخ الكبير، رحلة البطوطي، الماسونية، الطريق ل عتليت." (اول اصدار 2004)
 كتاب في طريق الأذى: "من معاقل القاعدة ل حواضن داعش". (2015)
 كتاب آخر كلام: "شهادة أمل فى ثورة مصر". (2016)

مواليد 1964
صحفيين مصريين
اعلاميين مصريين
غرباويه
ناس من طنطا
مصريين عاشو فى المانيا
مصريين مع ثورة 25 يناير
متعلمين فى جامعة القاهره